Το **Παλάτι Νταρούλ Αμάν** (περσικά:  قصر دارالامان‎, παστού: د دارالامان ماڼۍ, «οικία της ειρήνης» ή, με διττή έννοια «οικία του Αμαν[ουλάχ]») είναι εγκαταλελειμμένο παλάτι περίπου 16 χιλιόμετρα νοτιοδυτικά από το κέντρο της Καμπούλ στο Αφγανιστάν. Επί του παρόντος πραγματοποιούνται εργασίες ανακαίνισης του ώστε να καταστεί και πάλι λειτουργικό.

Ιστορικά στοιχεία
-----------------

Η κατασκευή του Παλατιού Νταρούλ Αμάν ξεκίνησε στις αρχές της δεκαετίας του 1920 ως μέρος των προσπαθειών του βασιλιά Αμανουλάχ Χαν για εκσυγχρονισμό του Αφγανιστάν. Θα ήταν μέρος της νέας πρωτεύουσας με όνομα Νταρουλαμάν, η οποία θα συνδεόταν με την Καμπούλ με σιδηροδρομική γραμμή. Το παλάτι θεωρείται αποδεικτικό της φιλίας Αφγανιστάν-Γερμανίας, μιας και σχεδιάστηκε από Γερμανό μηχανικό, τον Βάλτερ Χάρτεν και την ομάδα του.

Το παλάτι είναι ένα επιβλητικό νεοκλασικό κτίριο πάνω σε κορυφή λόφου με θέα προς την κοιλάδα στο δυτικό τμήμα της αφγανικής πρωτεύουσας. Σχεδιασμένο από Γάλλους και Γερμανούς αρχιτέκτονες, ήταν ένα από τα πρώτα κτίρια στη χώρα που διέθετε κεντρική θέρμανση και τρεχούμενο νερό. Προοριζόμενο ως έδρα ενός μελλοντικού κοινοβουλίου, το κτίριο παρέμεινε αχρησιμοποίητο και μερικώς ολοκληρωμένο για πολλά χρόνια αφού οι θρησκευόμενοι συντηρητικοί υπό τον Χαμπιπουλάχ Καλακάνι ανάγκασαν τον Αμανουλάχ να αποχωρήσει από την εξουσία το 1929 και σταμάτησαν τις μεταρρυθμίσεις του. Στα επόμενα χρόνια χρησιμοποιήθηκε ως ιατρική σχολή για το Πανεπιστήμιο της Καμπούλ, καθώς και ως αποθήκη και έδρα αρκετών μικρότερων υπουργείων.

Το κτίριο καταστράφηκε από πυρκαγιά στις 14 Δεκεμβρίου 1968 και στη συνέχεια αποκαταστάθηκε για να στεγάσει το Υπουργείο Άμυνας στη δεκαετία του 1970 και του 1980. Στο κομμουνιστικό πραξικόπημα του 1978, το κτίριο πυρπολήθηκε και πάλι. Μεγάλο μέρος του κτιρίου υπέστη καταστροφές από πυρκαγιά σε δεξαμενή κατά την αποτυχημένη απόπειρα πραξικοπήματος του Σαχναουάζ Τανάι στις 6 Μαρτίου 1990. Για άλλη μια φορά υπέστη φθορές κατά τη δεκαετία του 1990, καθώς οι αντίπαλες ομάδες των Μουτζαχεντίν μάχονταν για τον έλεγχο της Καμπούλ. Ο βαρύς οπλισμός των Μουτζαχεντίν έκανε το παλάτι ένα κατεστραμμένο ερείπιο το οποίο χρησιμοποιήθηκε κυρίως ως προσφυγικός οικισμός και νομαδικός καταυλισμός μέχρι τις αρχές της δεκαετίας του 2000, όταν έγινε έδρα τάγματος για τον Εθνικό Στρατό του Αφγανιστάν.

Το 2005 παρουσιάστηκε ένα σχέδιο ανακαίνισης του παλατιού για χρήση ως έδρα του μελλοντικού κοινοβουλίου του Αφγανιστάν. Θα χρηματοδοτούταν κυρίως από ιδιωτικές δωρεές από αλλοδαπούς και πλούσιους Αφγανούς. Το παλάτι αποτέλεσε έναν από τους πολλούς στόχους σε μια σειρά επιθέσεων που ξεκίνησαν στις 15 Απριλίου 2012, για τις οποίες οι Ταλιμπάν ανέλαβαν την ευθύνη. Τελικά αποφασίστηκε να κατασκευαστεί ένα νέο κτίριο απέναντι από το παλάτι για να στεγάσει το κοινοβούλιο, με τη βοήθεια της Ινδίας. Η κατασκευή ολοκληρώθηκε το 2015.

Στις αρχές του 2016 ξεκίνησαν οι εργασίες για ένα έργο αποκατάστασης ύψους 20 εκατομμυρίων δολαρίων ΗΠΑ, το οποίο είχε σκοπό την ανακαίνιση του παλατιού εγκαίρως για την εκατονταετηρίδα της πλήρους ανεξαρτησίας του Αφγανιστάν το 1919. Περίπου 600 τόνοι συντριμμιών αφαιρέθηκαν αρχικά από το κτίριο των 150 δωματίων και από την άνοιξη του 2017 οι εργαζόμενοι αφαιρούσαν σοβά και σκυρόδεμα από τους εσωτερικούς τοίχους. Πάνω από 80 μηχανικοί και αρχιτέκτονες συμμετέχουν στο έργο, εκ των οποίων 25% είναι γυναίκες. Οι εργασίες έχουν προχωρήσει σε μεγάλο βαθμό.

Φωτογραφίες
-----------

* Το παλάτι το 1986Το παλάτι το 1986
* Η βόρεια πλευρά του παλατιού που παρουσιάζει τις καταστροφές που έγιναν κατά τη μάχη των μουτζαχεντίν μετά την αποχώρηση των ΣοβιετικώνΗ βόρεια πλευρά του παλατιού που παρουσιάζει τις καταστροφές που έγιναν κατά τη μάχη των μουτζαχεντίν μετά την αποχώρηση των Σοβιετικών
* Το παλάτι σε χιονισμένο τοπίοΤο παλάτι σε χιονισμένο τοπίο
* Το παλάτι του 1982. Στην εικόνα φαίνονται φορτηγά του Σοβιετικού Κόκκινου ΣτρατούΤο παλάτι του 1982. Στην εικόνα φαίνονται φορτηγά του Σοβιετικού Κόκκινου Στρατού
* Η δυτική όψη του Παλατιού Νταρούλ ΑμάνΗ δυτική όψη του Παλατιού Νταρούλ Αμάν
* 2 Αμερικανοί στρατιώτες στο παλάτι2 Αμερικανοί στρατιώτες στο παλάτι
* Το εσωτερικό του παλατιού τον Ιούλιο του 2010Το εσωτερικό του παλατιού τον Ιούλιο του 2010

Παραπομπές
----------

1. ↑  Clements, Frank (2003) *Conflict in Afghanistan, a Historical Encyclopaedia*. ABC-CLIO, Santa Barbara, (ISBN 1-85109-402-4), σσ. 29, 67.
2. 1 2 3 4 5  Nordland, Rod (5 Απριλίου 2017). «Saving an Afghan Symbol, With Afghans Only». The New York Times. Ανακτήθηκε στις 25 Οκτωβρίου 2018.
3. ↑  «Kabul to Darulaman railway». *Sndrewgrantham.co.uk*. Ανακτήθηκε στις 25 Οκτωβρίου 2018.
4. ↑  Azadi, Sada-e. «Cabinet Approves Darul Aman Palace Reconstruction Budget». *www.sada-e-azadi.net*. Αρχειοθετήθηκε από το πρωτότυπο στις 8 Φεβρουαρίου 2018. Ανακτήθηκε στις 25 Οκτωβρίου 2018.
5. ↑  Ghani, Mariam & Ashraf (8 Σεπτεμβρίου 2012). «Palace of Abandoned Dreams». *www.nybooks.com*. Ανακτήθηκε στις 25 Οκτωβρίου 2018.
6. ↑  «Place to see: Darul Aman Palace, Kabul, Afghanistan». Αρχειοθετήθηκε από το πρωτότυπο στις 21 Δεκεμβρίου 2009. Ανακτήθηκε στις 25 Οκτωβρίου 2018.
7. ↑  «Taliban strike across Afghanistan in 'spring offensive'». *BBC News*. 16 Απριλίου 2012.. Ανακτήθηκε στις 25 Οκτωβρίου 2018.
8. ↑  Shaheed, Anise (7 Φεβρουαρίου 2018). «Renovation of Darul Aman Palace To Resume In Spring - TOLOnews». *www.tolonews.com*.

Εξωτερικοί σύνδεσμοι
--------------------

* Η ιστορία του Γερμανού μηχανικού Βίλχελμ Ρικ

Συντεταγμένες: 34°27′54.78″N 69°7′9.47″E﻿ / ﻿34.4652167°N 69.1192972°E﻿ / 34.4652167; 69.1192972